August Winding

Henrik August Winding (født 24. marts 1835 i Tårs på Lolland, død 16. juni 1899 i København) var en dansk pianist og komponist.

Fra sit fjerde år fik Winding undervisning i klaverspil af sin mor og senere af sin far. Fra 1847 undervisning af Carl Reinecke og de tre næste år af Anton Rée; deres teknik har haft en stor indflydelse på Windings spil. Komposition lærte han af sin senere svoger Niels W. Gade. I 1855 blev han student, og året efter rejste han til Leipzig og Prag, hvor han studerede hos den bekendte pianist Alexander Dreyschock. Efter sin hjemkomst blev han Musikforeningens yndling som klaverspiller, og både her og ved mange andre koncerter beundredes han som en fin og åndfuld fortolker af klassikerne. Hans udførelse af Beethovens klaverkoncert i G-dur var eminent. Winding var en fremragende klaverspiller, den betydeligste af alle danske på hans tid.

Også som en inspirerende lærer skattedes han højt, så vel i Musikkonservatoriet, hvor han var ansat fra dets begyndelse 1867, som af talrige private elever. Winding var meget gode venner med Edvard Grieg. I 1870 rejste de sammen til Rom. En nervøs lidelse i den ene arm, fremkaldt ved overanstrengelse i foråret 1872, standsede hans virksomhed i flere år; sit ufrivillige otium benyttede han til at fortsætte sine kompositioner, opmuntret hertil af Gade. Fra 1881 optog han igen sin lærergerning ved konservatoriet og blev efter Gades død medlem af bestyrelsen. Da han ved den skandinaviske musikfest 1888 atter høres som klaverspiller, modtog han et sympatisk bifald, men han var blevet forsigtig og optrådte herefter sjældnere. Dog hørtes han endnu i februar 1899, samme år som han pludselig døde.

Hans efterladte hustru, Clara Johanne Frederikke (født 1839), hvem han havde ægtet i 1864, var en datter af J.P.E. Hartmann og komponerede selv lidt. Børnene var Ingeborg (1871-1908), malerinde, og Poul Andreas (1877-1966), violinist. Hans børnebørn (mor, Ingeborg Winding) var mor til de velkendte arkitekter Flemming Lassen og Mogens Lassen. Af Windings over 60 kompositioner er: Symfoni (opus 39), Symfoni (1858/59), Nordisk Ouverture (opus 7), Violinkoncert (opus 11), Klaverkoncert (opus 16), Strygekvintet (opus 23), Pindsehymne, Concertouverture, Klaverkvartet (opus 17), – spillet af ham med bifald blandt andet i Leipzig, da han 1869 rejste på Det anckerske Legat, – 2 violinsonater, 1. akt af balletten Fjeldstuen (opført 1859), som han komponerede sammen med hans senere svoger Emil Hartmann, mm. Desuden flere hæfter vokalmusik, men hovedparten af hans produktion er dog en mængde klaverværker. Han er skaberen af adskillige folkesange og salmemelodier, herunder melodien til den berømte morgensalme Den mørke nat forgangen er.

1890 blev han Ridder af Dannebrog. 1892 hædredes han med professortitlen og fast statsunderstøttelse.
Han er begravet på Søllerød Kirkegård.

Kilder 
 
 Mogens Wenzel Andreasen: Musikalsk byvandring. 34 klassiske komponister i 1800-tallets København. Valby/København 2009, S. 120–124.
 H. Nutzhorn: August Winding, Askov, 19.6.1899 in Højskolebladet, udgivet af Konrad Jørgensen, Nr. 25, S. 805-812, Kolding, 23.6.1899
 Gustav Hetsch: Det Kongelige Danske Musikkonservatorium 1867–1917. København 1917, S. 43 f. und 95.
 Gustav Hetsch: August Winding. In: Illustreret Tidende 40, H. 39 (25. juni 1899), S. 645 f.
 S. A. E. Hagen: Winding, August Henrik. In: Carl Frederik Bricka (udgiver): Dansk biografisk Lexikon, tillige omfattende Norge for Tidsrummet 1537–1814, bind 19. Kjøbenhavn 1905, 1. udgave, S. 23 f.
 Vilhelm Møller: Danske Kunstner-Portræter fra vore dage. Kjøbenhavn [1883], S. 113–116.
 Hugo Riemann: Geschichte der Musik seit Beethoven (1800–1900). Berlin, Stuttgart 1901, S. 538.
 Nils Schiørring: Winding, Henrich August. In: Svend Cedergreen Bech (udgiver): Dansk biografisk Leksikon, bind 15. 3. udgave, København 1984, S. 583 f.
 Nils Schiørring (S. A. E. Hagen): Winding, Henrich August. In: Povl Engelstoft, Svend Dahl (udgiver): Dansk biografisk Leksikon, bind 26. 2. udgave, København 1944, S. 68 f.
 Johannes Volker Schmidt: Vorwort. In: August Winding, Symphonie c-Moll op. 39. Partitur, Johannes Volker Schmidt (udgiver), Ries & Erler, Berlin, S. IV-XI.
 Inger Sørensen (udgiver): Niels W. Gade og hans europæiske kreds. En brevveksling 1836–1891. Bd. 1. København 2008, S. 500 f.
 Inger Sørensen (udgiver): J P E Hartmann og hans kreds, 
 Walter F. Zielke (udgiver): Forordet (d, en, dk) i August Winding, Violinkonzert, Partitur og klaveruddrag, , AlbisMusic, Brunsbüttel, 2020.

Eksterne henvisninger 
 
 IMSLP Opus liste
 Sange i Wikisource
 47 breve fra A. Winding til E. Grieg i Bergen Offentlige bibliotek
 Salomonsens konversationsleksikon, Bind XXV, S. 217
 

Komponister fra Danmark
Personer fra Lolland Kommune
Ansatte ved Det Kgl. Danske Musikkonservatorium
Danskere i 1800-tallet
Titulære professorer fra Danmark
Riddere af Dannebrog
Kunstnere på finansloven (afdøde)
Artikler fra 1. udgave af Dansk biografisk leksikon